ธปท.ชี้เงินทุนไหลเข้าไม่แรง ส่งผลให้บาทแข็งค่าไม่มาก
ธปท.ชี้เงินทุนไหลเข้าไทยไม่หวือหวา ทำให้เงินบาทไม่แข็งค่ามากนักเมื่อเทียบกับประเทศเพื่อนบ้าน
3 ส.ค. 2553

ธปท.ชี้เงินทุนไหลเข้าไทยไม่หวือหวา ทำให้เงินบาทไม่แข็งค่ามากนักเมื่อเทียบกับประเทศเพื่อนบ้าน 
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) เปิดเผยว่า ภาวะค่าเงินบาทในขณะนี้ไม่ได้แข็งค่ามากนัก ยังมีเสถียรภาพ โดยเคลื่อนไหวอยู่ระดับกลางเมื่อเทียบกับประเทศเพื่อนบ้านในภูมิภาค ที่หลายประเทศมีค่าเงินที่แข็งค่าขึ้นค่อนข้างมากว่าเงินบาท เนื่องจากในประเทศเหล่านั้นเริ่มมีการไหลเข้ามาของเงินทุนเก็งกำไร อย่างไรก็ตามในไทยยังไม่พบการเก็งกำไร และเงินทุนที่ไหลเข้ามาก็ยังมีไม่มากนัก เพราะมีลักษณะการไหลเข้ามาต่อเนื่องในทุกเดือน ในปริมาณไม่มากจนกระทบค่าเงินบาทแข็งค่า นอกจากนี้ยังมีบางส่วนไหลไปประเทศอื่นๆ เช่น อินเดีย มากขึ้นด้วย 
“เงินทุนที่ไหลกลับเข้ามา รวมถึงเงินทุนที่ธนาคารพาณิชย์เคยเอาไปลงทุนในต่างประเทศแล้วครบกำหนดดึงกลับมา ส่วนใหญ่ไม่มีผลกระทบต่อค่าเงินบาท เนื่องจากมีการซื้อป้องการความเสี่ยงล่วงหน้าไว้แล้ว” นางสุชาดากล่าว
นางสุชาดา เปิดเผยว่า ก่อนหน้านี้เงินที่เข้ามาลงทุนในตลาดหลักทรัพย์มีการไหลออกไปบ้าง  แต่ในภาวะที่เศรษฐกิจอยู่ในจุดที่ดีขึ้น ความเสี่ยงลดลง ทำให้เงินทุนเริ่มไหลกลับมาแล้วในหลายช่องทาง อาทิ ในตลาดหลักทรัพย์ที่ในขณะนี้การซื้อขายสุทธิเริ่มเป็นบวกมาได้ 5-6 วันแล้ว แต่อย่างอย่างไรก็ตามเงินทุนที่ไหลกลับเข้ามาไทยยังไม่มากเท่ากับที่เคยไหลออกไปเมื่อช่วงปีที่แล้ว